Parlement sê Phala Phala-saak sloer niePres. Cyril Ramaphosa (Foto: STEFAN HEUNIS/AFP) Die parlement sê opposisiepartye se bewerings dat die instelling sy voete sleep met die Phala Phala-aangeleentheid, is ongegrond. Die oproep om ŉ ad hoc-komitee aan te wys om al die beweerde oortredings te ondersoek is boonop “voortydig en misleidend”, het die parlement in ŉ verklaring gesê. ŉ Forum van politieke partye wat in die parlement verteenwoordig word, het Woensdag daarop aangedring dat die parlement pres. Cyril Ramaphosa aanspreeklik hou vir die oortreding van wetgewing, sy ampseed en die Grondwet na aanleiding van die herrie oor die miljoene dollar wat op sy wildsplaas in Limpopo gesteel is. Die groep gaan ook vra vir ŉ mosie van wantroue in Ramaphosa in ŉ poging om hom vir die Phala Phala-sage aanspreeklik te hou. Die parlement het in sy verklaring aangevoer dat die speaker van die Nasionale Vergadering nog altyd vinnig en in ooreenstemming met die reëls en die wet opgetree het “en sodoende die erns bewys waarmee die parlement nie net sy toesighoudende rol beskou nie, maar ook die behoefte dat sulke prosesse prosedureel uitgevoer moet word”. Die speaker het voorheen die mosie van die hand gewys omdat dit nie aan die reëls voldoen het nie. “Die vertraging in die verwerking van hierdie aangeleentheid was dus nooit uit die beweerde gebrek aan optrede aan die kant van die speaker nie.” Die parlement sê wanneer ŉ mosie in orde is, verwys die speaker dit en stawende dokumente onmiddellik na ŉ onafhanklike paneel van deskundiges. Die speaker moet die paneel aanstel nadat politieke partye wat in die vergadering verteenwoordig is ŉ redelike geleentheid gegee is om lede voor te stel. Die speaker het reeds politieke partye genooi om die name van gepaste persone voor te stel om op die onafhanklike paneel te dien. Die partye het Woensdag aangedui dat hulle voorstelle teen 1 September sal indien. Volgens die parlement is die onafhanklike paneel se funksie om ŉ voorlopige beoordeling van die mosie en bewyse te doen en binne 30 dae bevindings en aanbevelings aan die Nasionale Vergadering te maak oor die kwessie of voldoende bewyse bestaan dat Ramaphosa enige van die oortredings wat in die mosie uitgestippel is, begaan het. “Sodra die paneel se werk afgehandel is, sal dit in die Nasionale Vergadering ter tafel gelê word,” lui die verklaring. Die parlement het bygevoeg dat die speaker reeds sommige bewerings wat die DA-leier, John Steenhuisen, gemaak het, na die gesamentlike staande komitee oor intelligensie verwys het.